
EMLÉKEZTETŐ
Készült a Győr-Moson-Sopron Megyei Mérnöki Kamara 2012. szeptember 17. napján, 14 órai kezdettel tartott elnökségi üléséről. 

Az ülés helye: 
Győr, Csaba u. 16., II.em./215.
Jelen vannak: 

Mellékelt jelenléti ív szerint

Az Elnökségi ülés határozatképes. A határozatok jelen emlékeztető mellékletében találhatók.
Jelenlévők a napirendet elfogadták. 
Az elnökségi ülés napirendje:

1. Tájékoztatás a 2012. június 27-i MMK Titkári értekezletről

Barcsai Éva Magdolna titkár
2. Gépészeti szakcsoport alakulása

Dr. Neiger Róbert elnökségi tag
3. Megyei Területfejlesztési Koncepció előkészítése

Bartal György elnök
4. A „Vásárhelyi Pál gyaloghíd” kiadványok elosztása

Bartal György elnök
5. Az I. félévi tiszteletdíjak felosztása

Bartal György elnök
6. Tagfelvételek, engedélyek, fellebbezések. 

Barcsai Éva Magdolna titkár

7. Egyebek 

1. Napirendi pont: Tájékoztatás a 2012. június 27-i MMK Titkári értekezletről
Barcsai Éva titkár az alábbiakról tájékoztatta az Elnökséget:
A 2012. június 27-én megtartott területi titkári értekezletnek – melynek megtartására az MMK-ban került sor – 8 napirendi pontja volt, a levezető elnök szerepét Rónay István Úr töltötte be.
Az első napirendi pontban az új Etikai-fegyelmi Kódexről volt szó.

Greschik Gyula, az OEB elnöke röviden beszámolt a 2 lépésben módosított, a Területi Etikai-fegyelmi Bizottságok működésére vonatkozó szabályzatról. Újdonsága, hogy a mérnöktől elvárt viselkedési követelményeket fogalmazza meg a mérnök különböző viszonyrendszerébe helyezve. Az új Kódex egy külön része foglalkozik a legsúlyosabb etikai vétségekkel, melyekhez konkrét minimum büntetési tételeket rendel. 

Greschik Gyula felhívta a figyelmet az elsőfokú eljárások során elkövetett olyan hibákra, amelyek a másodfokú döntést akadályozták. Ennek kivédése érdekében elkészült és a területi kamarák részére az emlékeztetővel együtt megküldésre kerül egy olyan sorvezető, amely segítséget nyújt mind a területi EFB-k, mind a titkárok és ügyintézők számára. Az Elnök kérte a Titkárokat, hogy lehetőségeik szerint segítsék az EFB meghallgatások jegyzőkönyveinek felvételét.

Szóba került a regionális Etikai- fegyelmi Bizottságok alakításának lehetősége, melyet akár egy-egy esetre is össze lehet hívni a megválasztott bizottsági tagok részvételével (Alapszabály módosítás szükséges hozzá). A felfüggesztett tagokkal szemben is érvényesíthetők a Kódex előírásai.
A nem tag nyilvántartottakkal szembeni szankcionálási lehetőség érdekében javaslat hangzott el arra vonatkozóan, hogy a névjegyzékbe vételi kérelemnek legyen része az MMK Etikai- fegyelmi Szabályzatának való önkéntes alávetés vállalása. 
Javaslat hangzott el arra vonatkozóan is, hogy az egyes, a bírósági szakaszt is megjárt, és/vagy precedens értékű ügyeket fel kell dolgoznia az MMK Jogi Kabinetnek, és ezeket a személyiségi jogokat betartva közzétenni a honlapon. 

A második napirendi pontban az egységes ügyiratminták bevezetéséről volt szó.
Kiss Péter tájékoztatást adott, hogy a Titkárok aktív közreműködésével eddig 13 iratminta készült el. 

Az eljárásrendek kidolgozására munkabizottság alakult, amelynek feladata meghatározni, hogy mire van pontosan szükség, majd kidolgozni ezeket.

A munkabizottság az alábbi személyek részvételével áll fel:

· vezetője: Kiss Péter 

· tagjai:  Bors István (Veszprém Megye)
Barcsai Éva Magdolna (Győr-Moson-Sopron Megye)
Takács Zsuzsa (Komárom-Esztergom Megye
Kondorné Kán Elvira (Szabolcs-Szatmár-Bereg Megye)
Kiss Péter július 4-ig elkészítette a bizottság munkatervét, szeptember 4-én megtartottuk az első munkabizottsági ülést, ahol véglegesítettük a következő titkári értekezlet elé tárandó egységesített iratmintákat. A bizottsági tagok személyre szabott munkaprogramot vállaltak annak érdekében, hogy a területi titkári értekezletre már előkészített anyagok kerüljenek.
A harmadik napirendi pontban a kamarai Továbbképzési Szabályzat rendelkezéseiről számolt be Péter Annamária. Kreditpont helyett a továbbképzési pont kifejezést alkalmazzuk, (A „kreditpont” a felsőoktatásban foglalt fogalom, amely valamely oklevél megszerzéséhez szükséges, a továbbképzésben megállapított pont pedig a vonatkozó jogszabály értelmében a kamarai jogosultság jogfolytonos fenntartásához szükséges képzési kötelezettség teljesítését méri. A két fogalmat a félreértések elkerülése érdekében a továbbiakban meg kell különböztetni.) Hasonló okokból az „akkreditáció” kifejezés helyett a pontérték megállapítást használjuk, elsősorban a hivatalos iratokban.

A továbbképzés teljesítése több jogosultság esetén sem többszöröződik, azaz az érvényben lévő jogosultságokhoz, vagy azok egyikéhez kell kapcsolódnia. (az MMK alapvető elképzeléseivel is ellentétes volna a továbbképzési terhek növelése, plusz követelmények beiktatása.) Cél a lehető legkisebb költséggel színvonalas továbbképzések biztosítása tagjainknak, nyilvántartottainknak. 
Megnőtt a területi kamarák és szakcsoportok által szervezett továbbképzések száma. 
Péter Annamária ismertette a KTB díjszabásra vonatkozó határozatát:
A KTB határozattal eltekinthet a szabadon választható továbbképzési pályázat regisztrációs díjának befizetésétől – területi kamara, kamarai szakcsoport, vagy bejegyzett tudományos egyesület, vagy nonprofit szakmai szervezet esetében – az alábbi feltételekkel: önálló szervezés, ingyenes részvétel, tagozati hozzájárulás.

A továbbképzés nem tartalmazhat termékbemutatót, marketing tevékenységet, mert a kamarai továbbképzés nem használható fel profit érdekelt szervezetek számára ingyen marketing folytatására.

A továbbképzési pontok egyéni teljesítésként való elismertetése sok esetben bonyolult és drága, ill. az egyes kamarai szervezésű programok esetében sok a 45 napos elbírálási határidő, ezért Rónay István felkérte Péter Annamáriát, hogy a) készítsen javaslatot a MÉK által értékelt programok elfogadásának egyszerűsítésére, b) tegyen javaslatot a területi kamarák által szervezett képzések elbírálási idejének csökkentésére.
A negyedik napirendi pontban az építésfelügyeleti ellenőrzések területi tapasztalatairól volt szó
Rónay István javasolta a további együttműködések megkötését az építéshatóságokkal, melyhez mintát igény szerint tud küldeni a Főtitkárság. 

Mint jó gyakorlatról számolt be a Komárom megyei titkár az Építésfelügyelettel közösen tartott továbbképzésekről, amely a tudatformálás és információszolgáltatás egy fontos eszköze. A Közigazgatási Ellenőrzési Kollégium, mint Kormányhivatalon belül működő szerv jelentőségére hívta fel a figyelmet, melynek feladata az ellenőrzések összehangolása. A Komárom-Esztergom Megyei Mérnöki Kamara az Építésfelügyelettel együttműködve összeállította az eljárások és a beruházások megvalósítása során tapasztalt legjellemzőbb hibákat, és tagjaik részére ezt elküldték. Rendelkezésre áll továbbá egy tájékoztató az építtetők és a kivitelezési folyamat egyéb résztvevői számára az építésfelügyeleti ellenőrzésről és az építőipari kivitelezési tevékenység szabályozásáról. 

Rónay István fél-, egy oldalas tájékoztatást kért a Titkároktól azokról a javaslatokról, ötletekről, jó gyakorlatról, megvalósult együttműködésről, amelyeket minden területi kamara alkalmazni tud megyéjében (ezt az anyagot a titkári értekezletet követően Csejtei György Úr már elkészítette és megküldte Rónay István Úrnak). 

Az ötödik napirendi pontban a Mérnök Vállalkozói Kollégiumi felmérésről volt szó
Megyénként már 5-10 működő mérnöki kisvállalkozás adatainak megküldésével komoly eredmény érhető el, hogy többek között a mentori rendszerben fel tudjuk venni e cégekkel a kapcsolatot, és a végzett hallgatók lakóhelyük közelében komoly szakmai tapasztalatot szerezhessenek. 

A hatodik napirendi pontban Rónay István a tagdíj bevételek becsült alakulásáról kért tájékoztató anyagot 

2012 első félévről, az előző év hasonló időszakával összehasonlítva.
A felmérés célja az országos tendencia megismerése, hogy az MMK-nál foganatosított zárolási intézkedés további fenntartásáról időben Elnökségi döntés születhessen. Az adatszolgáltatást még a nyári szabadságolás előtt megküldtük az MMK részére.
A hetedik napirendi pontban a Területi Kamarák szakmai szervezetekkel való kapcsolatáról esett szó
Rónay István beszámolt arról, hogy az együttműködés elsődleges területe a közös szakmai állásfoglalások kialakítása, koordinálása, az egyesületek, valamint az MMK és Tagozata szakmai véleményének összehangolása, különösen az egyes ágazati és ágazaton átívelő stratégiák, cselekvési tervek területén. Emellett fontos a szakmaiság közös, kezdeményező megjelenítése a kormányzat és a jogszabályalkotó felé és együttműködés a közös szakmai kompetenciájába tartozó jogszabály-alkotási előkészítő és véleményező folyamatokban. Közös feladat ezeken túl a műszaki felsőoktatás képzési követelményeinek szakmai véleményezése. A felsőfokú továbbképzések szakmai tartalmának meghatározására javaslatok kidolgozása. A munkát Zarándy Pál alelnök koordinálja Molnár László közreműködésével, melyhez a területi kamarák bekapcsolódását kérik a helyi műszaki tudományos csoportok kamarai szakcsoporti tevékenységbe való bekapcsolásának támogatásával, helyi szintű együttműködések kialakításával.
Az utolsó napirendi pontban hozzászólások, kérdések hangzottak el, mint pl:
Legyenek kihelyezett Titkári Értekezletek.
A titkári értekezletek kezdő időpontja igazodjon a vonatmenetrendekhez, 10.30-as kezdéssel. 

Szükséges a tagok és nyilvántartottak továbbképzési pontjai pótlására egységes gyakorlat kialakítása. 
A lejárt jogosultsággal rendelkező tagok vagy nyilvántartottak esetében nincs mód a pontok pótlására, ebben az esetben újra kell kérvényezni a jogosultságot.

A továbbképzési pontok pótlására vonatkozóan a Titkári Értekezlet résztvevői egyhangú szavazással megállapodtak abban, hogy országosan egységesen úgy kell eljárni, hogy a továbbképzési pontok hiánya esetén a jogosultság lejárata előtt szükséges a tag vagy nyilvántartott részéről kezdeményezni a jogosultság szüneteltetését, amely időszak alatt mód van a pontok pótlására. A szüneteltetésnek végső dátuma nincsen, amint a pontok pótlása megtörténik, a jogosultság újra aktív státuszú lesz. 

Dr. Baksai Róbert hozzászólása: 
Véleményem szerint jobb, ha van záros határideje a jogosultság szüneteltetésének.
Barcsai Éva hozzászólása: A jogosultság, és a tagság szüneteltetése – mely utóbbinak korábban nem volt határideje – nem azonos fogalom. A tagság szüneteltetése jelenleg maximum 5 évre kérhető, a tagsághoz kötött jogosultság ilyenkor nem él. 

A jogosultság szüneteltetésekor a tag, vagy nyilvántartott alapvető érdeke az, hogy minél rövidebb ideig tartson a szüneteltetés, mert ez idő alatt nem végezhet jogosultsághoz kötött tevékenységet, így nincs értelme határidőt szabni.
Szalai Kálmán hozzászólása: Jól értettem a beszámolóból, hogy a felfüggesztett tagokra is vonatkozik az EFSZ?

Barcsai Éva hozzászólása:
Igen, ez hangzott el a titkári értekezleten, azzal a magyarázattal, hogy a kamarai státusza nem szűnt meg a felfüggesztett tagnak sem.

2. Napirendi pont: Gépészeti szakcsoport alakulása
Dr. Neiger Róbert elnökségi tag:
Az elmúlt időben felmerült a szükségessége egy gépészeti szakcsoport szervezésének kamaránknál. Ennek szorgalmazója Dr. M. Csizmadia Béla is, aki a Gödöllői Egyetem dékánja és a gépészeti tagozat elnöke.
Az alakuló nyilvános ülés meghívói kiküldésre kerültek. Az ülésre 2012. szept. 27-én, 10 órai kezdettel kerül sor, a Széchenyi István Egyetem szenátusi termében. 

A nyilvános ülés után zárt elnökségi ülésre kerül sor, majd ebéd következik a Bridge-ben, 14 órától pedig látogatás az Audiban.
Kérdezném, hogy a gépészektől jött-e visszajelzés a részvételre vonatkozóan? Én még a szakcsoport vezetőket körbetelefonálom, a résztvevőkkel kapcsolatban. Ha 10 embert meg tudunk nyerni az ügynek, az már előrelépés.

Bartal György elnök hozzászólása:

A szakcsoport alakulásához kell egy bizonyos létszám (15 fő). Egy határon túl azért nem lehet erőltetni, csak akkor érdemes megalakítani, ha tényleg működni fog. Kérném, hogy a körbetelefonálást valóban csináld végig.

Felhívott az építési tagozat vezetője is, hogy szeretne építési szakcsoportot alakítani. Támogatom ezt is, de csak akkor, ha működőképes szakcsoport alakul.

Dr. Baksai Róbert hozzászólása:

Van ennek az alakuló ülésnek költségvonzata kamaránk részéről?

Dr. Neiger Róbert: A gépész tagozat költségkeretéből kerül finanszírozásra, nem a mienkből.

3. Napirendi pont: Megyei Területfejlesztési Koncepció előkészítése 
Bartal György elnök:
A júliusi elnökségi ülés után telefonon hívott Elnök asszony, és e-mailen elküldte a területfejlesztési koncepciót, kérve a kamara véleményét. Kérte továbbá, hogy állítsunk fel egy pár fős csoportot, amely folyamatos kapcsolattartásban lesz a megyei kormányhivatallal a jövőben. A megyénél Székely Imrével kell tartani a kapcsolatot. 
Javaslatot várnék az elnökségtől egy ilyen csoport tagjaira.

Bogár Zsolt hozzászólása:
A csoport tagjait milyen körből kell kiválasztani?

Bartal György elnök: A megyei kamara tagjaiból.
Bogár Zsolt hozzászólása:

Javasolom Sümegi Pétert, a Megyei Közútkezelő igazgatóját.
Csejtei György hozzászólása:

Javasolom Somfai Andrást és Réder Tibort is.

Bogár Zsolt hozzászólása:

Kettejük közül Réder Tibort javasolom.

Bartal György elnök:
A csoport feladata tanácsadás és ötletelés, ill. az országos kamara felé információ továbbítása.
Koch Péter hozzászólása:
Bárdi Pált is jó lenne megkérdezni, mivel mindenki csak a saját szak- és működési területét ismeri megfelelő szinten, így nem csak utas, hanem vizes szakemberre is szükség lehet.

4. Napirendi pont: A „Vásárhelyi Pál gyaloghíd” kiadványok elosztása
Bartal György elnök:
Elkészült az anyag nyomtatva, döntsünk a szétosztásáról. Eddig Palla Dénes, Csejtei György és Bogár Zsolt küldött neveket, kik kapják, várok további javaslatokat.
Dr. Baksai Róbert hozzászólása:

Sajnos a végéből kimaradt egy rövidebb rész, így nem a legfrissebb variáció került kinyomtatásra. pótolható-e még ez egy A4-es lap csatolásával?
Csejtei György hozzászólása:

Szép kiadvány készült, ehhez már ne nyúljunk hozzá.

Bartal György elnök:
Kérek akkor további neveket, a már meglévők mellé.
Szép János hozzászólása:

Az Egyetemre is kellene 1 példány.
Csejtei György hozzászólása:

A Mányoki János példányát Pongrácz Istvánnak kell átadni.
5. Napirendi pont: Az I. félévi tiszteletdíjak felosztása
Bartal György elnök: 
A kiosztott táblázatban találhatók a tiszteletdíjak, amelyek felosztásakor igyekeztem a bizottságokban végzett munkát is figyelembe venni.
Kérem, akinek kérdése, észrevétele van, az jelezze.
Baksai Róbert hozzászólása: Túlértékeltnek érzem magam.
Bartal György elnök: Ha egyéb észrevétel nincs, akkor kérem, szavazzunk, utána szíveskedjetek kitölteni az adatlapot is.

A tiszteletdíjak felosztására vonatkozó egyhangú elnökségi határozat az emlékeztető 1. sz. mellékletében található.
6. Napirendi pont: Tagfelvételek, engedélyek, fellebbezések
Barcsai Éva titkár az alábbiakban ismertette a tagfelvételi kérelmeket, ill. a Minősítő Bizottság jogosultsági kérelmekkel kapcsolatos álláspontját:

· 2 fő kérte felvételét a kamarába,

· 12 fő kérte tervezői, ill. szakértői jogosultságának meghosszabbítását, 

· 2 fő adta be tervezői, ill. szakértői jogosultságának megállapítása iránti kérelmét.
Az Elnökség egyhangú szavazással 3 határozatot hozott, amelyek jelen emlékeztető 1. sz. mellékletét képezik.

Az elmúlt időszakban fellebbezés nem érkezett Kamaránkhoz.

7. Napirendi pont: Egyebek

Szalai Kálmán hozzászólása:

Szeptember 27-én tartunk egy etikai-fegyelmi ülést. A panaszolt a korábban kiküldött vizsgálóbiztosi jelentést nem vette át, így azt a meghívóval együtt újra kiküldtem.

Bartal György elnök: 
A közelmúltban volt egy megkeresés az MMK-ból Rónay István részéről. Adatszolgáltatást kértek a megyéktől arra vonatkozóan, hogy a mérnöknapokat milyen költségszinten számolják el a tervező cégek. Azt szeretnék elérni, hogy az országgyűlés törvénymódosítást fogadjon el, ehhez viszont határtanulmány kell a MÉDI-től való eltérés alátámasztására. Megyénként 3-4 válaszból már tudnak valamit kihozni. Ezért volt, hogy néhányatoktól erre vonatkozó adatszolgáltatást kértem.
Csejtei György hozzászólása:

Az utolsó kamarai hírlevélben az építési engedélyezéssel kapcsolatos elektronikus ügyintézésről volt egy cikk, amelyet a figyelmetekbe ajánlok.
Dr. Neiger Róbert hozzászólása:

Meghívom a jelenlévőket a gépészeti szakcsoport alakuló ülésére, szept. 27-én, 10 órára.
Egyéb napirendi pont nem lévén, az elnök az ülést bezárja.
– kmf. –

